Професионална гимназия по механотехника и електротехника „М. В. Ломоносов” гр. Добрич

Променливи и константи. 
Типове данни във VB. Деклариране на данни. Принципи при деклариране на данни.

1. Необходимост от използване на променливи

Във Visual Basic, както във всички езици за програмиране, променливите се използват за временно съхраняване на стойности по време на изпълнение на приложението, т.е. те могат да се променят. Променливите имат име и тип на данните. Името е дума, която се използва за обозначаване на стойността, която се съдържа в променливата. Типът определя какъв вид данни може да се съхраняват от променливата:

· множеството от допустими стойности;

· операторите и вградените функции, които могат да се прилагат над елементите от множеството на стойностите му.

За променливите можем да си мислим като за област от паметта, използвана за съхранение на неизвестна стойност. При това, програмистът не трябва да указва явно мястото за съхраняване на данните (с това ще се справи самият Visual Basic). Той само посочва името, свързано с тази област от паметта. Обръщението към това място се извършва чрез така дефинираното име.

Например, нека да е необходимо да създадем програма за проследяване продажбите на някаква стока. Цената всеки ден може да бъде различна, тъй като се определя от пазарните условия. Количеството на продадената стока също може да бъде различно. С други думи, цената и количеството са неизвестни отнапред. Поради това за тяхното представяне ще бъдат използвани променливи. Нека ги именуваме Cena и Kolichestvo. Всеки път при стартиране на програмата, потребителят ще предоставя стойности за тези променливи. Ако продажбите за деня трябва да се показват в текстова кутия txtProdazbi, кодът би изглеждал така:

txtProdazbi.Text= Cena * Kolichestvo

Изразът би връщал различна стойност всеки път, в зависимост от предоставените стойности. Променливите позволяват да се извършват изчисления без да трябва да се знаят предварително действителните стойности.

2. Правила за именуване на променливи

Правилата за именуване на променливи са достатъчно свободни. Може да се използва една буква, а може името да бъде дълго и описателно. Все пак има известни ограничения:

· Да започват с буква

· Да имат максимална дължина 255 знака

· Да съдържат само букви, цифри и символа долна черта (забранени са точка, интервал и знаците за деклариране на тип: % & ! # @ $)

· Да бъдат уникални в рамките на областта на видимост – процедура, формуляр или модул (за областите на видимост ще стане дума по-долу);

· Да не се използват запазени (служебни) думи (като End, Sub, Private и др.)

Visual Basic не различава малки и главни букви, но ги поддържа. Автоматично превръща малките и главните букви в имената, така че да съответстват на последния запис.

Като допълнителен съвет може да се вземе предвид следното: да се използват достатъчно описателни имена, но в същото време максимално кратки, за да се ускори писането и четенето на кода. Въпреки че се поддържат букви на кирилица, не е за предпочитане да се ползват за имена на променливи, поради възможност за проблеми при пренасяне на програмите на някои компютърни системи. Често в имената се ползват префикси, указващи типа на данните и областта на действие, напр. gint_Ime – глобална, целочислена променлива.

3. Типове данни във Visual Basic

Какви данни могат да се съхраняват в променливите? Практически всякакви. Променливата може да съхранява число, текстов низ, екземпляр от обект (в т.ч. формуляр, елемент за управление, база данни). В долната таблица са посочени различните типове данни във Visual Basic и необходимата за тяхното съхраняване памет. Изискванията за паметта са важни за оптимизация на създавания код. За икономия на системни ресурси трябва да се използват по-компактни променливи. Посочени са и декларационните суфикси, използвани при неявно деклариране.

	Тип на данните
	Съхранява
	Памет
	Граници на стойностите
	Декл. суфикс

	Byte
	Цели числа
	1 байт
	0 до 255
	няма

	Integer
	Цели числа
	2 байта
	-32 768 до 32767
	%

	Long
	Цели числа
	4 байта
	приблизително +/- 2 милиарда
	&

	Single
	Реални числа
	4 байта
	+/- от 1Е-45 до 3Е38
	!

	Double
	Реални числа
	8 байта
	+/- от 5Е-324 до 1.8Е308
	#

	Currency
	Парична единица


	8 байта
	До 15 знака преди десетичната точка и 4 знака след нея

+/- 9Е14
	@

	Boolean
	Булев (логически)
	2 байта
	True или False
	няма

	Date
	Дата (календарна)
	8 байта
	01.01.100 до 31.12.9999 г. 
	няма

	String
	Текстов низ
	1 байт на символ
	0 до 65 500 символа за низ с постоянна (фиксирана) дължина и до 2 млрд. символа за динамични низове
	$

	Object
	Изображение и OLE обекти
	4 байта
	няма
	няма

	Variant
	Вариантен – кой да е от изброените типове
	16 байта + 1 байт за всеки символ
	При съхраняване на числа диапазонът е като при двойни числа, при съхраняване на низове диапазонът е като при низовете с променлива дължина
	няма


Обърнете внимание, че във Visual Basic не съществува специален символен тип, както в други езици за програмиране. За деклариране на символни променливи се използва типът String.
4. Деклариране (обявяване) на променливи във Visual Basic

За разлика от други езици, във Visual Basic не е задължително да се обявява променливата преди нейното използване. Ако някоя променлива не е обявена, то се използва подразбиращият се тип данни Variant. Вариантният тип може да съдържа всякаква информация. Затова той е подходящ при ситуации, когато една променлива трябва да приема стойности от различен тип. Също е удобно променливите да не се декларират, когато се разработва едно приложение или прототип набързо.

Обаче използването на типа  Variant в общия случай крие два недостатъка: голям разход на памет и непригодност за някои функции за обработка на данни.

Затова добрият стил на програмиране предвижда обявяване на променливите преди тяхното използване. Съществуват два начина за обявяване на променливите:

1. Явно обявяване (explicit declaration)

2. Неявно обявяване (implicit declaration)

4.1 Явно обявяване

 За явно обявяване се използва един от следните оператори:

Dim променлива1 [As тип][, променлива2 [As тип]]

Private променлива1 [As тип][, променлива2 [As тип]]

Static променлива1 [As тип][, променлива2 [As тип]]

Public променлива1 [As тип][, променлива2 [As тип]]

Dim, Private, Static и Public са ключови думи на Visual Basic, определящи как и кога може да се използват променливите. Променлива1, променлива2 и т.н. са имена на обявените променливи. Вижда се, че в един оператор могат да се обявят няколко променливи, разделени със запетая. Типът на променливата не е задължителен. Ако не се определи, приема се типът по подразбиране Variant. Ако типът се декларира, трябва да е предшестван от ключовата дума As.

Примери: 

Private numval As Integer

Dim avgval As Integer, inptval As Single

Static clcAverage As Double

Public inptval As String
При явно обявяване променливите се инициализират (получават  начална стойност) със стойност 0 за числовите типове или празен низ – за типа String. 
При явно обявяване променливите НЕ МОГАТ да се инициализират от програмиста чрез конструкция от типа: Dim numval As Integer =1 или Dim numval =1 As Integer.  Това дава съобщение за грешка.
Забележка: Обърнете внимание, че при деклариране на няколко променливи на един ред, след всяка трябва да се посочва типа. Например, Dim a, b, c As Byte не означава, че трите променливи са от един и същи тип Byte. От типа Byte е само c, а а и b са от типа Variant, тъй като не са декларирани явно.
Низовете с фиксирана дължина имат постоянен размер, независещ от съхраняваната информация. Ако на такъв низ се присвои стойност с по-малка дължина – то недостигащите символи се запълват с интервали. Ако дължината е по-голяма – излишните символи се отхвърлят.  Низовете с фиксирана дължина се декларират само явно: 

Dim променлива As string*дължина_ низ

Символът звездичка указва, че се декларира низ с постоянна дължина, а дължина_ низ показва максималния брой символи, съхранявани в променливата, т.е. дължината на низа.

4.2 Неявно обявяване

За неявно обявяване на променливите се използват специални символи в края на името на променливата (суфикси), посочени в таблицата с типовете данни.
Примери:
	 с инициализация (присвоява се стойност)
	без инициализация

	numval% = 1
	Dim numval%

	clcAverage# = 2.5
	Static clcAverage# 

	inputmsg$ = "Hallo"
	Public inputmsg$


Правила за инициализация (даване на начална стойност) на променливите при обявяване (деклариране) на променливи:

· При неявно обявяване на променливите може да се извърши или да не се извърши присвояване на стойност (инициализация). 
· Ако не се присвоява стойност, задължително трябва да се използва някоя от ключовите думи Dim, Private, Public или Static. 

Грешна декларация: 

numval%

· Ако се присвоява стойност, не трябва да се използва някоя от ключовите думи Dim, Private, Public или Static. 

Грешна декларация: 

Dim numval%=1

· Присвояването на стойност не може да се извършва извън процедура. Например, не може да се направи такова обявяване в секцията за общи декларации: numval% = 1
Нарушаването на горните изисквания води до съобщение за грешка.
4.3 Използване на оператора Option Explicit

За да се направи задължително декларирането на променливите преди тяхното използване, в Tools-> Options -> Editor се поставя отметка на Require Variable Declaration (Изискване на обявяването на променливи). Тогава, при създаването на нов модул или формуляр, в началото на програмния код автоматично ще се поставя оператор Option Explicit. При опит за използване на променлива, която не е декларирана предварително, ще се появи съобщение: "Variable not defined" (Променливата не е дефинирана). Така се предотвратява използването на променлива, която е била дефинирана, но случайно е със сгрешено име при използването й.

5. Константи във Visual Basic
5.1 Необходимост от използване на константи във Visual Basic

Константата е обект, който не може да си променя стойността по време на изпълнение на програмата. Ако се опитаме да променим стойността й, например чрез оператор за присвояване, то  Visual Basic ще издаде съобщение за грешка: "Assignment to constant not permitted" (Присвояването на стойност на константа не е разрешено"). 

Константите най-често се използват за замяна на:

· стойности, които трудно се запомнят (напр. числата, определящи стила и връщаните стойности от MsgBox или число, задаващо някакъв цвят);

· стойности, които съдържащи много символи – текстови низове или дълги числа (например, числото Pi = 3.1415926535897932384626433832795 или съобщението: "Изискваният файл не е открит")

Често константите се използват при преобразуване на величини, например от метрична в имперска (британска) мерна система.

5.2 Вградени константи във Visual Basic

Във Visual Basic има голямо разнообразие от вградени константи за определяне на цвят, достъп до данните, кодове на клавиши, графика и др. За повечето функции необходимите константи се описват в справката за тези функции. Ако е необходимо да се разбере стойността на конкретна константа, може да се използва програмата за преглед на обектите Object Browser. Част от константите се намира в класа Constants, но основната част се намират най-долу в Object Browser, а класовете им имат за икона два жълти правоъгълника, застъпващи се в ъглите. При избор на константа нейната стойност и  начин за използване се показва в долната част на диалоговия прозорец.

5.3 Деклариране (обявяване) на именувани константи във Visual Basic

Въпреки множеството вградени константи, понякога е необходимо да се определят собствени константи. Те се декларират по следния начин:

Const име [As тип] = стойност
Както се вижда, съществена е ключовата дума Const. Задължително е също задаването на стойност. Ако се описва текстов низ, стойността трябва да е оградена с кавички, а ако е дата – ограждането е със знак за номер #. Декларирането на типа не е задължително. 

Примери:

Const MsgErrType = "Грешка в типа на данните"
Const Koleda As Date = #12/25/2005#
Макар операторът Const да може да се използва навсякъде в процедурата, препоръчително е описването на константите да става в началото.
6. Видимост (област на действие) на променливите
Всяка променлива и именувана константа в програмата си има своя област на действие. Тази област определя видимостта на променливата или именуваната константа в различни части от кода на програмата. В зависимост от начина и мястото на деклариране променливите имат един от трите вида области на действие:

· локална на процедурно ниво;

· локална на модулно ниво;

· глобална на модулно ниво;
Забележка: Към проекта може да се добави модул с програмен код, от менюто Project -> Add Module или чрез щракане с десния бутон на мишката върху името на проекта в Project Explorer и избиране на Add->Module. Модулите са файлове с разширение .BAS.

6.1 Локална променлива на процедурно ниво
Локалните променливи на процедурно ниво са видими само за тяхната процедура – процедурата, в която са декларирани.

Декларирането им се извършва чрез ключовата дума Dim или Static.
Пример:
Dim intTemp As Integer

Static intPermanent As Integer
6.2 Локална променлива на модулно ниво 
Локалните променливи на модулно ниво са видими за всички процедури в техния формуляр или модул, но не и в други формуляри или модули. За да се създаде локална променлива на модулно ниво, тя се декларира в началото на кода на модула (формуляра), в секцията за общи декларации, като се използва ключовата  дума Private (частен):

Пример:
Private carNumber as Short
Забележка: Ключовата дума Dim, използвана за деклариране на променлива в секцията за общи декларации на модула, има същото действие като Private, но Private се предпочита поради по-добрата четливост на кода, тъй като контрастира на Public.

6.3 Глобална променлива на модулно ниво

Глобалните променливи на модулно ниво са видими за всички процедури във формулярите и модулите в целия проект. За да се създаде глобална променлива на модулно ниво, тя се декларира в началото на кода на модула (но не и на формуляра), в секцията за общи декларации, като се използва ключовата  дума Public (Общ, Глобален):

Пример:
Public carNumber as Short
Глобалните променливи на модулно ниво са полезни за изчисления, когато резултатът се налага да се ползва из целия проект – от най-различни модули и формуляри.
6.4 Припокриване на областите на действие

Visual Basic позволява да се декларират и едно и също име променливи и именувани константи, които имат различни области на действие. В такъв случай възниква въпросът: "Коя от тях ще ползва  Visual Basic". Отговорът е: "Зависи в коя част на кода се намира това име":

· Ако то е в процедурата, в която е декларирана локалната променлива, ще се използва локалната променлива;

· Ако името е срещнато извън тази процедура, Visual Basic ще използва глобалната променлива.
В такъв случай се употребява терминът "засенчване". Казва се, че глобалните променливи се засенчват от локалните със същото име.

Правилото на засенчените променливи гласи: "Visual Basic винаги използва тази променлива, която е най-близка до кода, който се изпълнява в момента".

Пример: Нека са декларирани три променливи с име carNumber: една локална на процедурно ниво (в процедурата cmdBut1_Click() от формуляра Form1), една локална на модулно ниво (декларирана в секцията за общи декларации на формуляра Form1) и една глобална на модулно ниво. Ако се изпълнява процедурата cmdBut1_Click() ще се ползва локалната променлива на процедурно ниво. Ако се изпълнява процедурата cmdBut1_GotFocus() от същия формуляр, ще се ползва локалната на модулно ниво. Ако се изпълнява процедура от друг формуляр или модул, ще се ползва глобалната променлива.
7. Видимост (област на действие) на константите
За областта на действие на именуваните константи важат същите правила, както при променливите. За обобщение:

· Локални именувани константи на процедурно ниво се декларират в желаната процедура с ключовата дума Const.
Sub Primer()

Const CarNumber As Integer =2005

…..

End Sub
· Локални именувани константи на модулно ниво се декларират в секцията за общи декларации на желания стандартен модул или формуляр с ключовата дума Const или с Private Const.

Пример: 
Const CarNumber As Integer =2005

'или 
Private Const CarNumber As Integer =2005

Sub Primer()

………

· Глобални именувани константи на модулно ниво се декларират в секцията за общи декларации на желания стандартен модул (но не и на формуляр) с ключовите думи Public Const.

Пример: 
Public Const CarNumber As Integer =2005

Sub Primer()

8. Продължителност на съществуване на променливите.
Продължителността на съществуване на една променлива определя колко дълго тази променлива ще се пази паметта. Когато една процедура завърши, всички нейни локални променливи се премахват от паметта, освобождавайки място за локалните променливи на следващата процедура. Следващият път, когато се изпълни същата процедура, нейните локални променливи се създават наново и стойностите им се инициализират с 0 или празен низ.  

В много случаи е добре, а дори и желателно, при всяко изпълнение на процедурата локалните променливи да се инициализират. Понякога обаче се налага да се запазят стойностите на тези променливи дори и след приключване на работата на процедурата, с цел да се използват при следващото изпълнение на същата процедура. Това може да се осъществи ако променливите се декларират като статични.

Статичните променливи запазват стойностите си при излизане от процедурата и я възстановяват при следващото изпълнение.

Променливите на процедурно ниво могат да се декларират като статични чрез ключовата дума Static на мястото на Dim.
Static променлива1 [As тип][, променлива2 [As тип]]

Ако искаме да се декларират всички локални променливи на една процедура като статични, поставя се ключовата дума Static в началото на нейния израз Sub. Например:

Static Sub Primer()

Променливите на модулно ниво са винаги статични. Те се декларират чрез  една от ключовите думи Dim, Private или Public. Употребата на Static в този случай ще доведе до съобщение за грешка.

Задачи:

1. Да се декларират локални променливи на ниво формулярен модул за съхраняване на: името (до 40 знака) и адреса на фирма (за произволен брой знакове), броя на работниците в нея (до 30 хиляди), датата на създаването й, теглото на продадената стока за 1 година, годишната й печалба, дали членува в Асоциацията на фирмите от нейния бранш, броя на членовете на управителния съвет. Използвайте подходящи типове, изискващи минимално количество памет. Същите променливи да се декларират като глобални  на ниво модул.
2. Да се декларира глобална именувана константа на модулно ниво за натуралното число E=2.718281828459
3. Демонстрация на работа с локални и глобални променливи и засенчване

Да се създадат модул Module1, формуляр Form1 с 1 текстова кутия с етикет "дължина на окръжност" и 3 командни бутона cmd1, cmd2, cmd3 с надписи съответно "локална на процедурно ниво", "локална на модулно ниво", "глобална на модулно ниво" и формуляр Form2 с текстова кутия с етикет "дължина на окръжност" и команден бутон cmd1 с надпис "глобална на модулно ниво". 
а) В Module1 да се декларира глобална именувана константа на модулно ниво за числото Pi=3.141592653589 и глобална променлива R от тип Double. В модула да се създаде процедура rad, в която на радиуса R да се задава стойност чрез диалогова кутия InputBox със съобщение "Въведете глобален радиус" и заглавие "Модул".
б) В секцията за общи декларации на Form1 декларирайте локална променлива на модулно ниво - R от тип Integer. При зареждане на формуляра Form1 да се присвоява на R стойност 1 и да се показва формуляр Form2.

в) В процедурата cmd1_click() на бутона cmd1 да се включи: деклариране на променлива R от тип Double; диалогова кутия за въвеждане на радиуса R; присвояване на въведената в кутията стойност на променливата R, изчисляване дължината на окръжност по формулата 2*Pi*R и присвояване на тази стойност на текстовата кутия (без да се създава променлива за дължината на окръжността). 

г) Опитайте какви ще са резултатите, ако дължината на окръжността C се декларира като обикновена и статична променлива в процедурата и се изчислява по горната формула. Например, нека в процедурата да се включи код за извеждане на C чрез MsgBox преди въвеждането на радиуса и изчисляването на C. Би трябвало, когато е статична променлива, да пази последно изчислената стойност, а когато е обикновена – да е нула (инициализацията на C по подразбиране).
д) В процедурата cmd2_click() на бутона cmd2 да се включи: изчисляване дължината на окръжност по формулата 2*Pi*R и присвояване на тази стойност на текстовата кутия. Разликата е, че тук не се декларира радиуса R, нито му се дава стойност. Би трябвало изчислението да ползва декларацията на R като локална променлива за формуляра и стойността, която му се задава в процедурата Form_Load. 
е) В процедурата cmd3_click() на бутона cmd3 да се включи следния код:

rad       'стартира процедурата за въвеждане стойност 
' на радиуса R – глобална променлива от Module1

Text1 = 2 * Pi * Module1.R 
' Присвоява на текстовата кутия Text1 изчислената дължина на окръжността
' Използва при изчислението стойността на радиуса R от Module1. Обърнете внимание на синтаксиса: име_модул.променлива;
Тази процедура демонстрира как да се използва глобална променлива, въпреки че е засенчена – чрез указване името на модула, в който е декларирана. 
ж) В процедурата на бутона от формуляра Form2 напишете кода

 Text1 = 2 * Pi * R 

Тъй като във Form2 не е деклариран R като локална променлива на процедурно ниво, нито като локална променлива на модулно ниво, то се ползва глобалната променлива R, и то със стойността й, зададена в процедурата rad, която се стартира чрез cmd3_click() на Form1. Ако тази процедура не е стартирана, ползва се стойността по подразбиране 0.
Тази процедура демонстрира използването на глобална променлива в случая, когато не е засенчена от локални променливи. 

